Title: Ministerstvo zdravotníctva
Author: XY
Last saved by: Eva Baracká

Analýza dopadu úpravy regulovaných cien na rozpočtové a príspevkové organizácie v zriaďovateľskej pôsobnosti Ministerstva zdravotníctva SR

V zriaďovateľskej pôsobnosti MZ SR bolo k 30.júnu 2001 162 príspevkových organizácií a 68 rozpočtových organizácií. Rozpočtové organizácie kapitoly MZ SR sa financujú prostredníctvom štátneho rozpočtu. Príspevkové organizácie sa financujú prostredníctvom zdravotných poisťovní a zo štátneho rozpočtu dostávajú len príspevok na obstaranie investícií v súlade so schváleným rozpočtom na príslušný rok.
Výdavky rozpočtových organizácií v zriaďovateľske pôsobnosti ministerstva zdravotníctva v roku 2000 v komoditách, ktorých sa týkalo zvýšenie:

Komodita | výdavky za rok 2000 | Zvýšenie v priebehu roka 2001 | Priamy dopad v priebehu jedného roka
Elektrická energia | 16 518 | 10 % | 1 652
Plyn | 10 763 | 30 % | 3 229
Poštové služby | 3 375 | 9,9 % | 334
Telekomunikácie | 23 045 | 11 % | 2 535
S p o l u | | | 7 750

Priamy dopad na rozpočtové organizácie vychádza zo skutočného čerpania výdavkov v roku 2000 upravených o percento zvýšenia. Takto vyčíslený priamy dopad na výdavky predstavuje nárast o 7,75 mil. Sk ročne.
Nepriamy dopad vychádza zo skutočnosti, že nárast cien sa týka celého národného hospodárstva a všetky vstupy rozpočtových organizácií sa úmerne zvýšia. Ak vychádzame z výdavkov na tovary a služby rozpočtových organizácií za rok 2000 môžeme počítať s nárastom o ďalších 50 - 60 mil. Sk.
Aj pri nižšom variante by to znamenalo zvýšenie o cca 50 mil. Sk, ktoré by sa mali premietnuť do rozpočtu kapitoly MZ SR na rok 2001 v hlavnej kategórii 630 – Tovary a služby. Schválený rozpočet na rok 2001 je však v hlavnej kategórii 630 nižší o 19 mil. Sk a v návrhu rozpočtu na rok 2002 je ďalšie zníženie o 50 mil. Sk. 

Vyčíslenie dopadu úprav regulovaných cien na náklady príspevkových organizácií je v porovnaní s rozpočtovými organizácia ťažšie najmä v dôsledku absencie potrebnej analytiky vo výkazníctve príspevkových organizácií.
Priamy dopad vypočítaný z účtov nákladov:

Komodita | výdavky za rok 2000 | Zvýšenie v priebehu roka 2001 | Priamy dopad v priebehu jedného roka
Elektrická energia | 1 154 480 | 10 % | 115 448
Plyn | cca 400 000 | 30 % | 120 000
Výkony spojov | 173 313 | 10 % | 17 331
S p o l u | | | 252 779

Úprava cien spôsobí zvýšenie nákladov asi o 252,78 mil. Sk. Nepriamy dopad spôsobený môže byť v rozsahu 700 – 800 mil. Sk. Týmto môže úprava regulovaných cien spôsobiť nárast nákladov štátnych zdravotníckych zariadení bez premietnutia do nárastu zdrojov cez systém zdravotného poistenia.
Zvýšenie regulovaných cien sa odzrkadlilo v 1. polroku 2001 najmä vo zvýšení záväzkov zdravotníckych zariadení voči štátnym podnikom – dodávateľom energií. Dlhy voči trom najdôležitejsím dodávateľom energií vzrástli od 30.januára.2001 do 31.júna.2001 podľa mesačných hlásení zdravotníckych zariadení o 353 395 tis. Sk, čo je vyše 20 % nárast. 

Dlhy voči štátnym podnikom k						v tis. Sk
| 31.1.2001 | 28.2.2001 | 31.3.2001 | 30.4.2001 | 31.5.2001 | 30.6.2001
SPP | 709 832 | 755 073 | 802 043 | 835 544 | 854 385 | 865 630
VaK | 397 471 | 416 511 | 426 264 | 434 084 | 446 911 | 463 877
SEZ | 592 029 | 622 381 | 649 555 | 677 640 | 714 006 | 723 220
S P O L U | 1 699 332 | 1 793 965 | 1 877 862 | 1 947 268 | 2 015 302 | 2 052 727

Situáciu v zdravotníctve aj napriek prijatému uzneseniu vlády č. 502 komplikujú dodávatelia energií, ktorí penalizujú zdravotnícke zariadenia, súdne vymáhajú úroky a pod hrozbou odpojenia od dodávky plynu, energie a vody vymáhajú svoje pohľadávky vrátane úrokov z omeškania.

Záver
Úprava regulovaných cien v roku 2001 môže mať podľa prepočtov dopad na náklady a výdavky organizácií v zriaďovateľskej pôsobnosti MZ SR vo výške asi 1 mld. Sk. Táto suma zostáva bez pokrytia zdrojov v štátnom rozpočte alebo v zdravotných poisťovniach, ktorých príjmy v dôsledku úprav regulovaných cien nenarastú.
Pôsobenie viacerých faktorov, medzi ktoré patria úpravy regulovaných cien, inflácia, výber poistného a iné, spôsobujú na jednej strane, že ceny vstupov rastú, ale nie sú premietnuté do ceny výkonov. MZ SR reguluje cenu poskytnutej zdravotnej starostlivosti cenovým opatrením MF SR. Rast disponibilných zdrojov zdravotných poisťovní nekopíruje infláciu a spôsobuje prehlbovanie zadĺženosti.
Bez možnosti získať dodatočné mimorozpočtové zdroje na úhradu dlhov v zmysle uznesenia vlády  č. 502/2001 je nereálne zastavenie rastu zadĺženosti, nakoľko zdravotnícke zariadenia nemajú dostatok zdrojov na zabezpečenie bežnej prevádzky.